ໃນວັນທີ 25 ເມສາ 2017 ທີ່ຜ່ານມາ, ທ່ານສະເຫຼີມໄຊກົມມະສິດ, ລັດຖະມົນຕີກະຊວງການຕ່າງປະເທດ, ໄດ້ຮັບການເຊື້ອເຊີນຈາກ ສູນ Jeffrey Sachs ເພື່ອການພັດທະນາແບບຍືນຍົງ, ປະເທດມາເລເຊຍ, ໃຫ້ເປັນແຂກກິດຕິມະສັກ ເພື່ອມີຄຳເຫັນ ຕໍ່ກອງປະຊຸມສຳມະນາ ກ່ຽວກັບ ການຈັດຕັ້ງປະຕິບັດເປົ້າໝາຍການພັດທະນາແບບຍືນຍົງ ຢູ່ພາກພື້ນອາຊີຕາເວັນອອກສ່ຽງໃຕ້ເຊິ່ງໄດ້ຈັດຂື້ນພາຍໃຕ້ຫົວຂໍ້ “ການກຳນົດທິດທາງແລະທ່າແຮງເພື່ອການຈັດຕັ້ງປະຕິບັດເປົ້າໝາຍການພັດທະນາແບບຍືນຍົງໃນອານະຄົດ”.
ໃນໂອກາດດັ່ງກ່າວ, ທ່ານລັດຖະມົນຕີຕ່າງປະເທດ ສປປລາວ ໄດ້ຊີ້ໃຫ້ເຫັນຄວາມໝາຍສຳຄັນຂອງການຈັດຕັ້ງປະຕິບັດເປົ້າໝາຍການພັດທະນາແບບຍືນຍົງ (SDGs)ພ້ອມທັງຕີລາຄາຄືນສະພາບຄວາມຄືບໜ້າ ແລະ ສິ່ງທ້າທາຍຕ່າງໆ ໂດຍລວມໃນການຈັດຕັ້ງປະຕິບັດເປົ້າໝາຍດັ່ງກ່າວໃນລະດັບສາກົນ, ໂດຍສະເພາະຢູ່ພາກພື້ນອາຊີຕາເວັນອອກສ່ຽງໃຕ້(ອາຊຽນ). ທ່ານ ລັດຖະມົນຕີໄດ້ເນັ້ນໃຫ້ເຫັນເຖິງຄວາມສຳຄັນຂອງການເພີ່ມທະວີການຮ່ວມມື ລະຫວ່າງປະເທດສະມາຊິກອາຊຽນເພື່ອພ້ອມກັນຫັນວິໄສທັດປະຊາຄົມອາຊຽນແຕ່ນີ້ຮອດປີ 2025 ທີ່ປະກອບດ້ວຍສາມເສົາຄ້ຳ ໃຫ້ປະກົດຜົນເປັນຈິງເຊິ່ງຈະເປັນການປະກອບສ່ວນທີ່ສຳຄັນແລະ ຊຸກຍູ້ໃຫ້ມີການເລັ່ງລັດການບັນລຸເປົ້າໝາຍການພັດທະນາແບບຍືນຍົງໃນລະດັບພາກພື້ນເນື່ອງຈາກວ່າບັນດາເປົ້າຫມາຍຂອງວຽກງານໃນສາມເສົ້າຄ້ຳປະຊາຄົມອາຊຽນ ແມ່ນມີຄວາມສອດຄ່ອງ ກັບວາລະການພັດທະນາແບບຍືນຍົງ 2030 ຂອງສາກົນເປັນຕົ້ນການລຶບລ້າງຄວາມທຸກຍາກ, ການປົກປັກຮັກສາແລະການນຳໃຊ້ຊັບພະຍາກອນທຳມະຊາດຢ່າງມີປະສິດທິຜົນ ແລະ ຍືນຍົງ, ການກຽມພ້ອມຮັບມືກັບສະພາບການປ່ຽນແປງຂອງດິນຟ້າອາກາດ, ການປັບປຸງແລະພັດທະນາພື້ນຖານໂຄງລ່າງແລະ ການພັດທະນາໂດຍການມີສ່ວນຮ່ວມແລະການຮັບປະກັນໃຫ້ທຸກຄົນໄດ້ຮັບຜົນປະໂຫຍດຈາກການພັດທະນາຢ່າງທົ່ວເຖິງກັນ. ນອກນັ້ນ, ທ່ານລັດະຖະມົນຕີຍັງໄດ້ ຍົກໃຫ້ເຫັນຄວາມໝາຍໝັ້ນທາງການເມືອງຂອງລັດຖະບານລາວໃນການຈັດຕັ້ງປະຕິບັດເປົ້າໝາຍການພັດທະນາແບບຍືນຍົງຂອງສາກົນເຊິ່ງໄດ້ຜັນຂະຫຍາຍເຂົ້າໃນແຜນພັດທະນາເສດຖະກິດ-ສັງຄົມແຫ່ງຊາດ ແລະ ໄດ້ສ້າງຕັ້ງຄະນະຊີ້ນຳລະດັບຊາດເພື່ອການຈັດຕັ້ງປະຕິບັດເປົ້າໝາຍການພັດທະນາແບບຍືນຍົງໂດຍພາຍໃຕ້ການເປັນປະທານຂອງພະນະທ່ານນາຍົກລັດຖະມົນຕີທອງລຸນສີສຸລິດ. ນອກຈາກນັ້ນ ສປປລາວ ຍັງໄດ້ຖືກເລືອກໃຫ້ເປັນຫນຶ່ງໃນບັນດາປະເທດຕົວແບບ (PILOT COUNTRY) ເພື່ອຈັດຕັ້ງປະຕິບັດເປົ້າຫມາຍ SDGs ຢູ່ພາກພື້ນອາຊີ. ໃນຕອນທ້າຍ, ທ່ານ ສະເຫຼີມໄຊກົມມະສິດ ກໍໄດ້ຕອບຄໍາຖາມຈາກຜູ້ເຂົ້້າຮ່ວມ ແລະ ເນັ້ນໜັກເຖີງຄວາມສຳຄັນຂອງການຟື້ນຟູການເປັນຄູ່ຮ່ວມມືທີ່ດີເພື່ອສະໜັບສະໜູນແລະຊຸກຍູ້ສົ່ງເສີມເຊິ່ງກັນແລະກັນໃນການບັນລຸຄາດໝາຍແລະບູລິມະສິດດ້ານການພັດທະນາ ທີ່ອີງໃສ່ສະພາບຈຸດພິເສດສະເພາະຂອງແຕ່ລະປະເທດເພື່ອພ້ອມກັນບັນລຸເປົ້າໝາຍການພັດທະນາໃນລະດັບພາກພື້ນແລະວາລະການພັດທະນາຂອງສາກົນ. ເຂົ້າຮ່ວມມີຄໍາເຫັນໃນພາກເປີດ ກອງປະຊຸມສໍາມະນາດັ່ງກ່າວ ຍັງປະກອບມີລັດຖະມົນຕີຮັບຜິດຊອບວຽກງານວາງແຜນເສດຖະກິດມາເລເຊຍ, ລັດຖະມົນຕີຮັບຜິດ ຊອບແຜນການພັດທະນາແຫ່ງຊາດ ອິນໂດເນເຊຍ, ລັດຖະມົນຕີວາງແຜນເສດຖະກິດ ຟິລິປິນ, ສາດສະດາຈານ ເຈຟຣີ ແຊັກສ ຈາກມະຫາວິທະຍາໄລ ໂຄລໍາເບຍ, ສ. ອາເມລິກາ, ທີ່ປຶກສາພິເສດຂອງເລຂາທິການໃຫຍ່ ສປຊ ດ້ານການພັດທະນາແບບຍືນຍົງ. ກອງປະຊຸມສໍາມະນາດັ່ງກ່າວຈະດໍາເນີນເປັນໄລຍະເວລາ 2 ວັນ ເພື່ອເປີດໂອກາດໃຫ້ບັນດານັກຄົ້ນຄວ້າດ້ານການພັດທະນາທີ່ມີຜົນງານແລະຊື່ສຽງ ຢູ່ພາກພື້ນ ແລະ ສາກົນ ໄດ້ແລກປ່ຽນບົດຮຽນ ນໍາກັນ ໂດຍສະເພາະກ່ຽວກັບຜົນສໍາເລັດ ແລະ ສິ່ງທ້າທາຍຂອງປະເທດຕ່າງໆ ໃນການປະຕິບັດເປົ້າຫມາຍການພັດທະນາຂອງສາກົນ.